text: Så går det løs i Horsens
  06 juni 2012 kl. 15.38
  Klokken 21 torsdag aften går det løs i Horsens. Byens nye udendørs koncertspillested Fængslet, det tidligere statsfængsel, bliver indviet med et brag af en koncert af Metallica.
  40.000 ventes at deltage i festen, og mange af dem kom i god tid for at sikre sig en plads.
  Metallica vil genoplive bandets absolut mest solgte album Metallica, bedre kendt under navnet The Black Album.
  Siden dets udgivelse i 1991, har albummet solgt over 25 millioner kopier verden over. Metallica er et af de mest succesrige bands i musikhistorien og har solgt over 100 millioner album.
  Det indeholder hits som Enter Sandman, Sad But True, Wherever I May Roam, Nothing Else Matters og The Unforgiven.
  Statsfængslet har stået tomt i fem år, men nu er der indrettet et koncertområde til 40.000 tilskuere på plænen vest for fængslet.
  - Det bliver fantastisk at opleve netop Metallica i disse unikke og rustikke omgivelser, lover Frank Panduro, der har arrangeret koncerten.
  